ከሱዳን ጋር ያለውን የድንበር ችግር ለመፍታት ዲፕሎማሲን መምረጥ እንደ ፍርኃት ሊታይ አይገባም ተባለ
‹‹ድልድዩን ስንደርስበት እንሻገረዋለን››  አምባሳደር ዲና ሙፍቲየሱዳን ጦር የኢትዮጵያን ድንበር ጥሶ በርካታ የእርሻ መሬቶችን በመቆጣጠርና ዝርፊያዎችን በመፈጸም፣ እንዲሁም አርሶ አደሮችን በማሰቃየት ላይ ቢሆንም፣ ‹‹ኢትዮጵያ አሁንም ቢሆን ችግሩ በዲፕሎማሲያዊ መንገድ ብቻ እንዲፈታ መፈለጓ እንደ ፍርኃትና መወላወል መታየት የለበትም፤›› ሲል የውጭ ጉዳይ ሚኒስቴር አስታወቀ፡፡የውጭ ጉዳይ ሚኒስቴር ቃል አቀባይ ዲና ሙፍቲ (አምባሳደር) በጽሕፈት ቤታቸው ጥር 4 ቀን 2013 ዓ.ም. በወቅታዊ ጉዳዮች ላይ በሰጡት ጋዜጣዊ መግለጫ ላይ እንደገለጹት፣ የሱዳን ጦር አሁንም የያዘውን የኢትዮጵያ ድንበር የመልቀቅ ፍላጎት የለውም፡፡ ይበልጡኑ ወደ ውስጥ እየገፋ እንደሆነ በመግለጽ፣ ችግሩ ግን በውይይትና በዲፕሎማሲ መንገድ እንዲፈታ ኢትዮጵያ ፍላጎት እንዳላት አስረድተዋል፡፡ይሁንና የሱዳን ጦር አሁን የያዘውን የኢትዮጵያ ክፍል ለመልቀቅ ፍላጎት እንዳላሳየና የራሱ እንደሆነ በመግለጽ ላይ መሆኑን አመላክተዋል፡፡ ኢትዮጵያ ያሳየችው ትዕግሥት ፍርኃትም ሆነ መወላወል ተደርጎ ሊታይ አይገባም ሲሉም አስታውቀዋል፡፡ ‹‹ትዕግሥት በቆይታ የሚያስገኘው ጥቅም የጎላ እንደሆነ እናውቃለን፣ ይኼንንም በትግራይ ጦርነት ዓይተነዋል፡፡ ትግራይን በተመለከተ መንግሥት ምን እየሠራ ነው ተብሎ ሲተች ቆይቶ ትዕግሥት ማድረጉ የኋላ ኋላ ጠቃሚ እንደሆነ ታይቷል፤›› ብለዋል፡፡ኢትዮጵያ ጦርነት መፍትሔ ነው ብላ እንደማታምንና ከሱዳንም ጋር ጦርነት ውስጥ ያስገባት ታሪክ ተፈጥሮ እንደማያውቅ አስታውሰው፣ ‹‹በዲፕሎማሲው ዓለም አፍንጫ የመታን ሰው ወዲያውኑ አፍንጫውን ካልመታሁ አይባልም፡፡ ምክንያቱም ሌላ ጊዜ አንገቱን ልትቆርጥ ትችላህና፤›› ሲሉም አክለዋል፡፡በኢትዮጵያና በሱዳን መካከል ከመተነኳኮስ ያለፈ ከፍተኛ ደም መፋሰስ ያስከተለ ጦርነት ከንጉሡ ጉዜ ጀምሮ ተፈጥሮ ስለማያውቅ፣ ሕዝቡ ጥሩ ስለሆነና ከኢትዮጵያ ጋርም በወዳጅነት ስለሚኖር ይኼንን ታሳቢ ያደረገ ትዕግሥት እንደሚደረግ ቃል አቀባዩ ተናግረዋል፡፡ ኢትዮጵያ ከኤርትራና ከሶማሊያ ጋር በነበሯት ጦርነቶች ምንም እንዳልተፈራረመች አስታውሰዋል፡፡የኢትዮጵያና የሱዳን ድንበር ጉዳይ በዲፕሎማሲ የማይፈታ ሆኖ ወደ ጦርነት ሊያመራ ይችል እንደሆነ ተጠይቀው፣ ‹‹ድልድዩን ስንደርስበት እንሻገረዋለን፤›› በማለት መልሰዋል፡፡ይሁንና ሱዳን ከህዳሴ ግድቡ ድርድር በተለይ በቅርቡ የተለያዩ ምክንያቶችን በማቅረብ ገባ ወጣ እያለች መሆኗ፣ ከድንበሩ ጋር እንደማይገናኝና አንዱን ለሌላው መያዣ የማድረግ ፍላጎት እንደታየ ጠቁመው፣ ሱዳን ውስጥ የማይጣጣሙ ኃይሎች መኖራቸው ይኼንን ችግር እንዳስከተለ ገልጸዋል፡፡ከወራት በፊት በሱዳን ከፍተኛ ጎርፍ በተከሰተ ጊዜ የኢትዮጵያ መንግሥት ልዑካን በወቅቱ የውጭ ጉዳይ ሚኒስትር አቶ ገዱ አንዳርጋቸው ተመርቶ ዕርዳታ ይዞ ሲሄድ አግኝቶ ያወያያቸው የሱዳን ሽግግር መንግሥት፣ የሲቪልና ወታደራዊ አመራሮች የተለያዩ አቋሞችን ማንፀባረቃቸውን አስታውሰው፣ አንድ ቢሮ ስንገባ፣ ‹‹ግድቡን በቶሎ ብትሞሉ እኮ እንዲህ ያለ ችግር አይገጥመንም፤›› ሲሉን፣ ሌላው ቢሮ ስንገባ ደግሞ፣ ‹‹የወሰድነውን ዕርዳታ ከመጤፍ ሳይቆጥሩ፣ በግድቡና በድንበር ጉዳይ ላይ ሲያተኩሩ ነበር፤›› በማለት፣ ‹‹ይኼ ችግር ደግሞ መዋቅራዊ ነው፤›› ሲሉ ደምድመዋል፡፡ከዚህ ባለፈ ግን በኢትዮጵያና በጎረቤት አገሮች መካከል ችግር በመፍጠር ከፍተቶችን ለመጠቀም፣ ኢትዮጵያም ለሌሎች ትልልቅ ጉዳዮች ትኩረት እንዳትሰጥ ለማድረግ ለሚፈልጉ ኃይሎች ዕድል መስጠት አያስፈልግም ብለዋል፡፡ ኢትዮጵያ የመጀመሪያውን ዙር የህዳሴ ግድብ ውኃ ሙሌት አጠናቅቃ ወደ ሁለተኛው እየሄደች በመሆኑ፣ በሌሎች የልማት ጉዳዮች ላይ እንዳታተኩር የሚፈልጉ ኃይሎች እንዳሉ አስረድተዋል፡፡ይህ በዚህ እንዳለ በትግራይ ሲካሄድ የቆየውንና መንግሥት የሕግ ማስከበር ዘመቻ ያለውን ጦርነት ሸሽተው ወደ ሱዳን የተሰደዱ ኢትዮጵያውያንን ለማስመለስ፣ ከሱዳን በኩል ስደተኞቹ ያረፉበትን ካምፕ የማስፋት ፍላጎቶች መኖሩን ቃል አቀባዩ ገልጸው፣ ይህም ስደተኞቹን ለማስመለስ አዳጋች አድርጎታል ብለዋል፡፡ ከዚህ በተጨማሪ አንመለስም የሚሉ ዜጎች መኖራቸው እነሱን የመመለስ ሥራን ከባድ እንዳደረገው አስታውቀዋል፡፡